পুতিনের বাড়িতে হামলার ঘটনায় ‘ক্ষুব্ধ’ ট্রাম্প! কী বললেন?

ওয়েব ডেস্ক : রাশিয়ার (Russia) প্রেসিডেন্ট ভ্লাদিমির পুতিনের (Vladimir Putin) বাড়ি লক্ষ্য করে হামলা চালিয়েছে ইউক্রেন (Ukraine)! সম্প্রতি রাশিয়ার তরফে এমনটাই অভিযোগ করা হয়েছে। এ নিয়ে এবার বেশ ক্ষুব্ধ মার্কিন প্রেসিডেন্ট ডোনাল্ড ট্রাম্প (Donald Trump)। তিনি জানিয়েছেন, এই ঘটনাটিকে একদম পছন্দ করিনি। এটা শোনার পর রেগে গিয়েছিলাম। তবে এই হামলার অভিযোগকে অস্বীকার করেছেন ইউক্রেনের প্রেসিডেন্ট ভলোডিমির জেলেনস্কি (Volodymyr Zelensky)।

ফ্লোরিডায় সাংবাদিকদের সঙ্গে কথা বলার সময় ট্রাম্প বলেন, এটা এমন ধরণের হামলা করা সঠিক সময় নয়। তিনি আরও বলেন, “আমি প্রেসিডেন্ট পুতিনের কাছ থেকে এটি সম্পর্কে জেনেছি এবং আমি এতে খুব রেগে গিয়েছিলাম।”

আরও খবর : স্বামী জিয়াউর রহমানের পাশেই খালেদার কবর! কে ছিলেন তিনি?

সম্প্রতি রাশিয়ার বিদেশমন্ত্রী সের্গেই লাভরভ (Sergei Lavrov) দাবি করেছেন, ২৮ থেকে ২৯ ডিসেম্বরের মধ্যে নভগোরড প্রদেশে পুতিনের বাড়ি লক্ষ্য করে হামলা চালানো হয়েছে। ৯১টি ড্রোন দিয়ে এই হামলা চালানো হয়েছে। তবে সেই হামলা প্রতিহত করা হয়েছে। কোনও ক্ষয়ক্ষতি হয়নি রাশিয়ার প্রেসিডেন্টের বাড়ির। তবে এই হামলার সময় ওই বাড়িতে পুতিন উপস্থিত ছিলেন কি না, সে বিষয়ে কিছু জানাননি রাশিয়ার বিদেশমন্ত্রী। এই হামলাকে ‘জঙ্গিবাদ’ বলেছেন তিনি। সঙ্গে জানিয়েছেন, রাশিয়া এর জবাব দেবে। সের্গেই লাভরভ হুঁশিয়ারি দিয়ে বলেছেন, দুই দেশের মধ্যে আলোচনার মাঝে এমন হামলার পরে রাশিয়া তাঁর অবস্থান পরিবর্তন করবে। রাশিয়া প্রত্যাঘাতের জন্য প্রস্তুত বলেও জানিয়েছেন তিনি।

তবে রাশিয়ার দাবি খারিজ করেছেন ইউক্রেনের প্রেসিডেন্ট ভলোদিমির জেলেনস্কি (Volodymyr Zelensky)। তিনি বলেছেন, রাশিয়া মিথ্যাচার করছে। শান্তিচুক্তি নিয়ে ডোনাল্ড ট্রাম্পের সঙ্গে কূটনৈতিক স্তরে আলোচনা ভেঙে ফেলতেই এমন দাবি করছে রাশিয়া। তিনি দাবি করেছেন, যুদ্ধ বন্ধ করতে চাইছে না মস্কো। সেই কারণে এমন মিথ্যাচার করা হচ্ছে।